
# Рөстәм Миңнеханов Иранның Казандагы Генераль консулы белән очрашты

*08.02.2011*Бүген Татарстан Республикасы Президенты Рөстәм Миңнеханов Иран Ислам Республикасының Казандагы Генераль консулы Резо Багбан Кондори белән очрашты. Очрашуда сүз Генераль консулның икенче вазифага күчү сәбәпле, Татарстан Республикасында эше тәмамлану турында барды.


Рөстәм Миңнеханов Резо Багбан Кондорины 11 февральдә билгеләп үтелә торган Ислам инкыйлабы көне белән котлады. Республика башлыгы консул әфәндегә нәтиҗәле эше өчен рәхмәт белдерде. “Иран Ислам Республикасы белән мөнәсәбәтләрне ныгыту өчен күп эш башкардыгыз, - диде Рөстәм Миңнеханов. – Хәзер бу элемтәләрне сакларга һәм үстерегә кирәк. Ике яклы мөнәсәбәтләрне үстерү аларны перспективалы итәргә мөмкинлек бирә”.


Татарстан белән Иран арасында мәдәният, мәгариф өлкәсендә ныклы элемтәләр урнашты, аерым алганда, Иран Казанда уза торган мөселман киносы фестивалендә актив катнаша, дип белдерде ТР Президенты. Рөстәм Миңнеханов сүзләренә караганда, республика җитәкчелегенең Иран белән икътисади өлкәдә мөнәсәбәтләрне ныгыту теләге көчле.


Ул Резо Багбан Кондоринга уңышлы карьера теләде һәм яңа Иран Генераль консулы актив, Татарстан Республикасына карата җылы мөнәсәбәттә булуына өметләнүен белдерде.


Резо Багбан Кондори үз чиратында, Рөстәм Миңнехановка очрашу өчен рәхмәт белдерде. Ул Иранда Татарстанны Россия үзәгендә тибә торган ислам йөрәге итеп кабул итәләр дип белдерде. Казанда өч ел ярым дәвамында эшләү вакытында Татарстан белән Иран арасында тарих, мәдәният өлкәсендә уртаклыклар күп булуын күрдем, диде. Бу яңа дәрәҗәгә, икътисади мөнәсәбәтләргә чыгарга мөмкинлек бирә.


Аерым алганда, Генконсул Казан мотор төзелеше берләшмәсе белән Иранның өч предприятиесе арасында элемтәләр урнаштырылды, дип белдерде. Якындагы көннәрдә нефть компаниясе вәкилләренең Казанга визиты ниятләнә. Моннан тыш, консул әфәнде, Иранның 11 провинциясенә - губернаторларга, шулай ук илнең сәүдә-сәнәгать палаталарына Татарстан Республикасының икътисади потенциалы хакында мәгълүмат җибәрүен белдерде.


Резо Багбан Кондори Көнчыгыш Әзербайҗан провинциясе губернаторы белән очрашу нәтиҗәсендә, Казанда Иранның өч провинциясенең махсус күргәзмәләрен оештыру һәм үткәрү мөмкинлеге туды, дип белдерде. Күргәзмә, 2011 елның июнендә ислам бизнесы кысаларныда узар дип ниятләнә.


Якын арада мәгариф өлкәсендә хезмәттәшлек итү кысаларында Ираннан Татарстанга нефть-газ юнәлеше буенча укырга 9 студент киләчәк, дип искәртте ул. Татарстанга тагын 27 студент соңрак килер дип көтелә.


Иранның Казандагы Генераль консулы фарсы телен популярлаштыру буенча җитди эш башкарылды, дип билгеләп үтте. Аерым алганда, соңгы өч елда Татарстаннан 50 дән артык кеше фарсы телен өйрәнү курсларына җибәрелгән.


Резо Багбан Кондори Рөстәм Миңнехановка Туполев исемендәге Казан дәүләт техник университетында Иран студентларын укыту мәсъәләсен хәл итәргә булышуда катнашуын сорап мөрәҗәгать итте.


Ул шулай ук ТР сәнәгать һәм сәүдә министры Равил Зарипов җитәкчелегендә Татарстан Республикасы делегациясенең Иранның өч провинциясенә сәфәр оештырырга тәкъдим итте.


Резо Багбан Кондори Рөстәм Миңнехановны Иранга визит белән килергә чакырды. Аның сүзләренә караганда, сәфәрне 2011 елның беренче яртысында оештыру уңышлы булачак.
Рөстәм Миңнеханов Иранның Казандагы Генераль консулы белән очрашты